สภารัฐแมสซาชูเซตส์ ถวายเกียรติบัตร สมเด็จพระสังฆราช
เมื่อวันที่ 24 พ.ค.2560 ผู้สื่อข่าวรายงานว่า ที่วัดยานนาวา กรุงเทพฯ สมเด็จพระอริยวงศาคตญาณ (อมฺพรมหาเถร) สมเด็จพระสังฆราช สกลมหาสังฆปริณายก เสด็จเป็นประธานในพิธีทำบุญอายุวัฒนมงคล 80 ปี พระพรหมวชิรญาณ (ปสฤทธิ์ เขมงฺกโร) เจ้าอาวาสวัดยานนาวา กรรมการมหาเถรสมาคม (มส.) ในการนี้สมเด็จพระเจ้าอยู่หัว ทรงพระกรุณาโปรดเกล้าฯ พระราชทานน้ำสรงและเครื่องสักการะถวายแด่พระพรหมวชิรญาณ เนื่องในโอกาสดังกล่าวด้วย,ขณะเดียวกัน ภายในงาน นายตรีรัชต์ ทรงเตชะเลิศ รองกงสุลกิตติมศักดิ์ ณ นครบอสตัน สหรัฐฯ ยังได้ถวายเกียรติบัตรจากสภารัฐแมสซาชูเซตส์ สหรัฐฯ แด่สมเด็จพระสังฆราช เนื่องในโอกาสที่พระองค์ทรงให้การสนับสนุนการเผยแผ่พระพุทธศาสนาในสหรัฐฯ โดยเฉพาะการสร้างวัดนวมินทราชูทิศ ที่เมืองเรย์แฮม นครบอสตัน รัฐแมสซาชูเซตส์,ผู้สื่อข่าวรายงานเพิ่มเติมว่า นอกจากนั้น สภารัฐแมสซาชูเซตส์ยังถวายเกียรติบัตรแด่พระพรหมวชิรญาณ ในฐานะประธรรมกรรมการอำนวยการวัดนวมินทรราชูทิศ ซึ่งเป็นผู้ดำเนินการสร้างวัดดังกล่าวมาตั้งแต่ต้น,นายณัฐพัชร สายเสนา เลขานุการคณะกรรมการวัดนวมินทรราชูทิศ กล่าวว่า วัดดังกล่าว สร้างขึ้นเพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช รัชกาลที่ 9 ในโอกาสครองสิริราชสมบัติครบ 60 ปี การที่ทางสภารัฐแมสซาชูเซตส์ มีมติทูลถวายเกียรติบัตรแด่สมเด็จพระสังฆราช และถวายเกียรติบัตรแด่ พระพรหมวชิรญาณ เนื่องจากการสร้างวัดแห่งนี้ถือว่ามีความสำคัญต่อพุทธศาสนิกชนในสหรัฐฯ โดยเฉพาะพุทธศาสนิกชนชาวไทย เนื่องจากพระบาทสมเด็จพระปรมินทรมหาภูมิพลอดุลยเดช เสด็จพระราชสมภพที่โรงพยาบาลเมานท์ออเบิร์น ซึ่งตั้งอยู่ที่บอสตันเช่นกัน ,นอกจากนี้ ที่วัดนวมินทราชูทิศยังเปิดเป็นศูนย์วิปัสสนากรรมฐานนานาชาติ ทำให้มีทั้งชาวไทยและชาวต่างชาติมาปฏิบัติธรรมทุกสัปดาห์ ทั้งยังมีคณะนักศึกษาจากมหาวิทยาลัยฮาร์วาร์ดเดินทางมาปฏิบัติธรรมเป็นประจำด้วย ดังนั้น สภารัฐแมสซาชูเซตส์จึงมีมติถวายเกียรติบัตรแด่สมเด็จพระสังฆราช ที่ทรงให้การสนับสนุน ส่งเสริม การสร้างวัดนี้ เพื่อเผยแผ่พระพุทธศาสนาในสหรัฐฯ และถวายเกียรติบัตรแด่พระพรหมวชิรญาณ ในฐานะผู้ที่ดำเนินการก่อสร้างวัดนี้จนแล้วเสร็จ เป็นศูนย์วิปัสสนากรรมฐานให้กับชาวไทยในสหรัฐฯ และชาวสหรัฐฯ ที่สนใจพระพุทธศาสนาด้วย.
สภารัฐแมสซาชูเซตส์ สหรัฐฯ ถวายเกียรติบัตรแด่สมเด็จพระสังฆราช และพระพรหมวชิรญาณ เนื่องในโอกาสสนับสนุนการเผยแผ่พระพุทธศาสนาในสหรัฐฯ
สมเด็จพระสังฆราช,พระสังฆราช,ถวายเกียรติบัตร,สภารัฐแมสซาชูเซตส์,สหรัฐฯ